২০১৪-র বাজেটে ‘প্রসাদ’ (পিলগ্রিমেজ রিজুভিনেশন অ্যান্ড স্পিরিচুয়াল অগমেন্টেশন ড্রাইভ) নামে একটি প্রকল্প ঘোষণা করেছিলেন কেন্দ্রীয় অর্থমন্ত্রী অরুণ জেটলি। প্রথম পর্যায়ে সেই প্রকল্পের আওতায় বেছে নেওয়া হয়েছে সারা দেশের ১৩টি তীর্থস্থান। সেগুলির পরিকাঠামো উন্নয়নে টাকা দেবে কেন্দ্র। কিন্তু সেই তালিকায় পশ্চিমবঙ্গের কোনও ধর্মীয় স্থানের নাম নেই। একেই ‘কেন্দ্রের বঞ্চনা’ বলে সংসদের শীতকালীন অধিবেশনে সরব হয়েছিল তৃণমূল। ক্ষোভ চেপে রাখেননি মুখ্যমন্ত্রী মমতা বন্দ্যোপাধ্যায়ও। কিন্তু পর্যটন মন্ত্রকের বক্তব্য, দেশের অন্য সমস্ত রাজ্যের মতো পশ্চিমবঙ্গের কাছেও তীর্থস্থান সংস্কারের জন্য নির্দিষ্ট প্রস্তাব চেয়ে পাঠানো হয়েছিল। কেন্দ্রীয় পর্যটনমন্ত্রী মহেশ শর্মার দাবি, ‘‘কেন্দ্রের বিরুদ্ধে বঞ্চনার প্রচার ভিত্তিহীন। ‘প্রসাদ’ প্রকল্পের আওতায় পশ্চিমবঙ্গ থেকে কোনও প্রস্তাব আসেনি বলেই কেন্দ্র তা বিবেচনা করেনি।’’ কেন এমন হল? রাজ্যের পর্যটনমন্ত্রী ব্রাত্য বসু বলছেন, ‘‘কেন্দ্র লিখিত ভাবে কিছু জানতে চায়নি। তাই লিখিত প্রস্তাব দেওয়া হয়নি। যা বলার মৌখিক ভাবে জানানো হয়েছিল।’’ যা শুনে পর্যটন মন্ত্রকের একাধিক অফিসারের বক্তব্য, কেন্দ্রের কাছে রাজ্য কোনও প্রকল্পের প্রস্তাব লিখিত ভাবে পাঠাবে, সেটাই বাঞ্ছনীয়। ‘প্রসাদ’ প্রকল্পটির মূল উদ্দেশ্য, যে সমস্ত তীর্থস্থানে বছরভর খুব ভিড় হয়, সেগুলির সার্বিক পরিকাঠামো উন্নয়ন। অর্থাৎ এই সমস্ত এলাকার সড়ক ও রেল যোগাযোগ ব্যবস্থা উন্নত করা, জল সরবরাহ ও নিকাশি পরিকাঠামোর সংস্কার, সরকারি ও বেসরকারি উদ্যোগে পর্যটক ও পুণ্যার্থীদের থাকার সুবন্দোবস্ত করা ইত্যাদি। পাশাপাশি, পর্যটনকে ঘিরে স্থানীয় অর্থনীতির উন্নয়ন ও কর্মসংস্থানের বিষয়টিতেও জোর দেওয়া হচ্ছে ‘প্রসাদ’ প্রকল্পে। লোকসভার শীতকালীন অধিবেশনে কেন্দ্রীয় পর্যটনমন্ত্রী মহেশ শর্মা প্রথম পর্যায়ে বেছে নেওয়া ১৩টি তীর্থস্থানের তালিকা পেশ করেন। এগুলি হল— অমরাবতী, কামাখ্যা, গয়া, পটনা সাহিব, দ্বারকা, পুরী, অমৃতসর, অজমের, কাঞ্চিপুরম, ভেল্লাকান্নি, কেদারনাথ, মথুরা ও বারাণসী। এই তালিকা শুনেই তৃণমূলের লোকসভার দলনেতা সুদীপ বন্দ্যোপাধ্যায় মন্ত্রীকে প্রশ্ন করেন, ‘‘তালিকায় পশ্চিমবঙ্গের কোনও জায়গার নাম নেই কেন? এমনকী দক্ষিণেশ্বর বা বেলুড় মঠও কেন ঠাঁই পেল না এই তালিকায়?’’ গোটা তৃণমূল বেঞ্চ সে দিন হইহই করে ওঠে কেন্দ্রের বিরুদ্ধে। এই বিরোধিতায় কিছুটা হতভম্ব হয়ে যান কেন্দ্রীয় পর্যটনমন্ত্রী। তবু তিনি বলেন, ‘‘এই প্রকল্পের আওতা বাড়তেই থাকবে। সুতরাং তৃণমূল সদস্যরা যে তীর্থস্থানগুলির সংস্কারের কথা বলছেন, তা বিবেচনা করা যেতেই পারে!’’ ঘটনাচক্রে, সে দিন দিল্লিতেই ছিলেন মুখ্যমন্ত্রী মমতা বন্দ্যোপাধ্যায়। সব শুনে তিনিও প্রবল অসন্তুষ্ট হন। সাংবাদিকদের সামনেই ক্ষুব্ধ তৃণমূল নেত্রী বলতে থাকেন, “কালীঘাট মন্দির, কঙ্কালিতলা, নলহাটেশ্বরী— কত মন্দির রয়েছে পশ্চিমবঙ্গে। ওঁরা দেখতেও পেলেন না! এটা বঞ্চনা করার মানসিকতা নয়?’’ মন্ত্রক সূত্রের দাবি, সংসদ থেকে ফিরেই সে দিন খাতা খুলে বসেন কেন্দ্রীয় পর্যটনমন্ত্রী। এবং তখনই তিনি দেখেন, পশ্চিমবঙ্গ সরকারের তরফে কোনও প্রস্তাবই তাঁর মন্ত্রকে আসেনি। এক যুগ্মসচিব স্তরের অফিসার জানান, গত বাজেটে ‘প্রসাদ’ প্রকল্পটি ঘোষিত হওয়ার পর তা বাস্তবায়নের রূপরেখা যথাযথ ভাবেই তৈরি করা হয়েছে। তীর্থস্থান নির্বাচনের জন্য বিভিন্ন মন্ত্রকের সচিবদের নিয়ে একটি কমিটি গঠন করা হয়েছে। প্রত্নতত্ত্ব বিভাগের প্রতিনিধিও রয়েছেন সেখানে। এই কমিটি গঠনের পরেই বিজ্ঞপ্তি জারি করে সব রাজ্যকে প্রকল্পটি সম্পর্কে জানিয়েছিল কেন্দ্র। ওই অফিসারের বক্তব্য, প্রথম পর্যায়ে যে ১৩টি তীর্থস্থানকে বেছে নেওয়া হয়েছে, সেগুলির জন্য সংশ্লিষ্ট রাজ্যগুলি থেকেই প্রস্তাব এসেছিল কেন্দ্রের কাছে। তার পর কেন্দ্রীয় প্রতিনিধিদল সেই সব রাজ্যের সরকার ও সংশ্লিষ্ট তীর্থস্থানের সঙ্গে জড়িত ট্রাস্ট বা প্রতিষ্ঠানের সঙ্গে বৈঠক করে প্রকল্প চূড়ান্ত করেছে। যদিও বঞ্চনার অভিযোগ করে সংসদে সে দিন সুদীপবাবু এ-ও বলেছিলেন, “গত দুই আর্থিক বছরে পর্যটনের বিকাশে পশ্চিমবঙ্গকে এক টাকাও ছোঁয়ায়নি কেন্দ্র। রাজ্যের খাতা শূন্য!’’ সেই ব্যাপারেও কিন্তু রাজ্যকেই দুষেছেন কেন্দ্রীয় পর্যটনমন্ত্রী।  কেন্দ্রীয় পর্যটনমন্ত্রীর কথায়, ‘‘বেলুড় মঠে প্রধানমন্ত্রী নরেন্দ্র মোদী গিয়েছিলেন। সেখানকার ঐতিহ্য ও আধ্যাত্মিক গুরুত্ব সম্পর্কে কেন্দ্র অবগত। পশ্চিমবঙ্গ সরকার যদি সবিস্তার প্রস্তাব পাঠায়, তা হলে কেন্দ্র তা বিবেচনা করবে।’’